**Dotácia na stravu**

V zmysle § 4 ods. 3   zákona č. 544/2010 o dotáciách v pôsobnosti Ministerstva práce, sociálnych vecí a rodiny SR tzv. **plošné** obedy zadarmo **od 1. augusta 2021 končia pre obe cieľové skupiny, teda deti v poslednom ročníku materskej školy i žiakov základnej školy. Prechodným ustanovením v §16e zákona č. 544/2010 Z.z. o dotáciách sa dotácia za august 2021 poskytne deťom v poslednom ročníku materskej školy podľa znenia zákona účinného do 31.7.2021**

V zmysle §4 ods. 3 písm. b) zákona č. 544/2010 o dotáciách v pôsobnosti Ministerstva práce, sociálnych vecí a rodiny SR bude od 1. septembra 2021 dotácia na stravu poskytnutá každému dieťaťu materskej školy a žiakovi základnej školy, ktorý žije v **domácnosti, ktorej sa poskytuje pomoc v hmotnej núdzi, alebo ktorej príjem je najviac vo výške životného minima.**

Ďalej podľa §4 ods. 3 písm. c) od 1. septembra 2021 bude poskytnutá dotácia na podporu výchovy k stravovacím návykom žiaka základnej školy a dieťaťa materskej školy pre deti, **ktoré sú v poslednom ročníku MŠ (predškoláci), ale nedovŕšili vek 6 rokov** a pre **žiakov, ktorí dovŕšili vek 15 rokov a sú žiakmi ZŠ (deviataci)** nasledovne:

* rodičia predškolákov, **ktorí ešte nedovŕšili vek 6 rokov**, budú mať nárok na „dvojnásobný“ daňový bonus ako doteraz + budú mať nárok aj na dotáciu na stravu v sume 1,30/deň, kedy sa dieťa zúčastní výchovno-vzdelávacieho procesu v MŠ a odoberie stravu. Keď dieťa dovŕši 6 rokov veku, buď si zákonný zástupca ponechá dotáciu na stravu, alebo prechádza na „zvýšený“ daňový bonus, ktorý je výhodnejší ako dotácia. Rodič 6-ročného dieťaťa má poslednýkrát nárok na dvojnásobný daňový bonus za mesiac, v ktorom dieťa oslávi 6. narodeniny.
* rodičia žiakov, **ktorí už dovŕšili vek 15 rokov**, ale sú stále žiakmi ZŠ, budú mať nárok na „základný“ daňový bonus + budú mať nárok aj na dotáciu na stravu v sume 1,30/deň, kedy sa žiak zúčastní vyučovania v ZŠ a odoberie stravu (do dovŕšenia 15 rokov je na výber buď zvýšený daňový bonus, alebo dotácia na stravu). Rodič 15-ročného dieťaťa má poslednýkrát nárok na zvýšený daňový bonus za mesiac, v ktorom dieťa oslávi 15. narodeniny.

**Rodičia žiakov vo veku 6 – 15 rokov, ktorí síce nie sú v situácii hmotnej núdze alebo životného minima, ale nemôžu/nechcú si na dieťa uplatniť zvýšený daňový bonus**, majú nárok na dotáciu na stravu.

HN – hmotná núdza

ŽM – životné minimum

|  |  |
| --- | --- |
| **Vek** | Kto **má** nárok na dotáciu na stravu |
| Deti MŠ, ktoré nie sú v poslednom ročníku MŠ | HN, ŽM |
| Deti MŠ, ktoré sú v poslednom ročníku MŠ, ale nedovŕšili vek 6 rokov | HN, ŽM, dvojnásobný daňový bonus + majú nárok na dotáciu na stravu |
| Deti v poslednom ročníku MŠ, ktoré dovŕšili vek 6 rokov | HN, ŽM, musia si vybrať - buď zvýšený daňový bonus alebo dotácia na stravu (zvýšený daňový bonus je výhodnejší) |
| Žiaci ZŠ do dovŕšenia 15 rokov veku | HN, ŽM, musia si vybrať - buď zvýšený daňový bonus alebo dotácia na stravu (zvýšený daňový bonus je výhodnejší) |
| Žiaci ZŠ po dovŕšení 15 rokov veku | HN, ŽM, základný daňový bonus + dotácia na stravu |

**Rodič dieťaťa, ktoré dovŕši 6 rokov veku, ak bude chcieť poberať zvýšený daňový bonus, bude musieť požiadať o zastavenie dotácie na stravu.** Keďže dotáciu na stravu žiada na dieťa obec, bude sa musieť toto dieťa z dotácie odhlásiť.

Rodič žiaka ZŠ, ktorý dovŕši 15 rokov veku, prejde zo zvýšeného daňového bonusu na základný daňový bonus a získa naspäť nárok na dotáciu na stravu, teda obec ho bude musieť na dotáciu na stravu prihlásiť.

Nárok na dotáciu na stravu z dôvodu hmotnej núdze a životného minima sa preukazuje potvrdením úradu práce. **Zákonní zástupcovia 5-ročných predškolákov**, 15-ročných žiakov ZŠ a detí a žiakov vo veku 6 – 15 rokov **podpisujú čestné vyhlásenie o neuplatnení zvýšeného daňového bonusu (teda poberajú dvojnásobný, základný alebo neuplatňujú nárok na zvýšený daňový bonus).**